Akademi Seni Budaya dan Warisan Kebangsaan

Akademi Seni Budaya dan Warisan Kebangsaan (secara lazimnya dirujuk sebagai ASWARA) ialah sebuah sekolah seni persembahan, sinematik dan kebudayaan Malaysia yang dimiliki oleh Kementerian Pelancongan, Seni dan Budaya Malaysia dan merupakan antara sekolah seni paling kompetitif.
Ditubuhkan pada 1970 sebagai Kompleks Budaya Negara, kemudian dikenali sebagai Akademi Seni Kebangsaan pada 1994 sebelum menggunapakai nama terkininya pada 2006, ASWARA ialah tempat latihan untuk artis, cendekiawan seni dan pembikin filem. Ia mempunyai tujuh pembahagian akademik: Muzik, Tari, Teater, Animasi & Multimedia, Penulisan Kreatif & Filem, Pengurusan Seni Budaya & Warisan dan Seni Halus. Banyak disiplin sarjana dan siswazah tersedia untuk pelajar, termasuk: lakonan, tarian, drama, pengajian persembahan, reka bentuk untuk pentas dan filem, penulisan teater muzikal, fotografi, penghasilan rakaman, reka bentuk dan pembangunan permainan, dan pengajian filem dan televisyen.
Dengan lebih ramai alumni terkenal yang bekerja dalam industri hiburan dan kreatif di seluruh negara, ASWARA tersenarai antara sekolah filem terulung di Malaysia dan dianggap sebagai antara sekolah seni terbaik di Asia, setara dengan Fakulti Seni Kreatif, Universiti Malaya (UM) dan Kolej Seni Kreatif, Universiti Teknologi MARA (UiTM).
Akademi Seni Kebangsaan (ASK) yang ditubuhkan pada tahun 1994 dibawah Kementerian Kebudayaan, Kesenian dan Pelancongan Malaysia kini dikenali sebagai Akademi Seni Budaya dan Warisan Kebangsaan (ASWARA) berkuatkuasa pada 1 Ogos 2006 melalui akta Akademi Seni Budaya dan Warisan Kebangsaan 2006 (Akta 653).
Pada tahun 2015, sejumlah laporan telah melaporkan bahawa ASWARA akan dinaik taraf sebagai universiti penuh dan bertukar nama kepada Universiti P. Ramlee bagi menghargai sumbangan dan jasa Seniman Agung, P. Ramlee. Satu lagi nama yang dicadangkan untuk ASWARA ialah Universiti Seni Budaya dan Warisan Malaysia (UNISWARA).
ASWARA merupakan satu-satunya institusi pengajian tinggi dalam bidang persembahan yang didokongi sepenuhnya oleh Kerajaan Malaysia dibawah Kementerian Perpaduan, Kebudayaan, Kesenian dan Warisan Malaysia. Ia merupakan sebuah institusi pengajian tinggi yang menyediakan ruang pembelajaran, penyelidikan dan penerbitan akedemik serta khidmat nasihat profesional dalam bidang seni budaya dan warisan yang bertujuan menghasilkan seniman yang mahir dan karyawan yang berwibawa dalam bidangnya disamping memantapkan kesinambungan warisan seni negara. Pada prinsipnya ASWARA menumpukan kepada pendidikan seni bagi melahirkan insan yang berilmu dan profesional bagi mengisi industri seni negara. ASWARA bertanggungjawab mengeluarkan graduan-graduan yang berupaya menjadi cendekiawan, penggalak, pemupuk, pelaku dan pengamal seni budaya dan warisan di peringkat sijil, diploma, ijazah dan ijazah tertinggi dalam bidang-bidang penyelidikan dan pemupukan kebudayaan, pemuliharaan dan pentadbiran warisan pelbagai jenis.
Menjadi sebuah intitusi induk pengajian dan latihan seni yang menerajui seni budaya dan warisan negara yang diiktiraf oleh negara, serantau dan antarabangsa serta menyumbang kearah pembangunan sosial.
Objektif penubuhan ASWARA adalah sebagai sebuah institusi pengajian tinggi terulung dengan menyediakan ruang pembelajaran dan pengajaran, pusat penyelidikan dan penerbitan akademik dan khidmat nasihat profesional dalam bidang seni, budaya dan warisan.
Terdapat sepuluh (10) fakulti/pusat yang beroperasi sebagai medan kesatuan bidang-bidang akademik yang disediakan oleh pihak ASWARA iaitu: